OBH 322/2000.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása:
	A panaszos korábbi azonos tárgyú és tájékoztatással lezárt beadványára is hivatkozással az Egészségbiztosítási Pénztár eljárását sérelmezi. A panaszos szerint gyermekei után az 1999. október, november hónapra járó nevelési ellátást nem kapta meg, annak ellenére, hogy a körülményeiben beállott változást időben bejelentette és az elbíráláshoz szükséges okmányokat becsatolta.

Érintett alkotmányos jogok:
•	Tisztességes eljáráshoz való jog (Alkotmány 2. §)

Alkalmazott jogszabály:
•	A családok támogatásáról szóló 1998. évi LXXXIV. törvény (Cstv.)

Megállapított tényállás:
	A panaszos 1982. augusztus 5-én született Andrea nevű és 1987. november 14-én született Attila nevű gyermekét a bíróság válását követően a panaszosnál helyezte el.  A gyermekekre járó ellátást azonban továbbra is a korábbi lakása és megállapítás szerinti a Borsod-Abaúj-Zemplén Megyei Egészségbiztosítási Pénztár utalta, de az új budapesti lakcímére 1999. szeptemberrel bezárólag. Októbertől csak Attila nevű gyermeke után kapott 3800 Ft ellátást.
	A rendelkezésre álló iratokból az állapítható meg, hogy panaszos az iskolalátogatási igazolásokat nem ahhoz a pénztárhoz nyújtotta be, ahonnan az ellátásokat kapta, ezért a pénztár ceglédi kirendeltsége visszaküldte azt a feladónak azzal a tájékoztatással, hogy oda kell beadni, ahonnan a folyósítás történik.
Időközben az igazolást a Borsod-Abaúj-Zemplén Megyei Pénztár is megkérte a panaszostól 1999. novemberben, mivel a nem tanköteles gyermek után az ellátást csak ennek birtokában folyósíthatta tovább.
	Panaszos az 1999. december 1-jén kelt válaszlevelében közölte a Borsod-Abaúj-Zemplén Megyei Pénztárral, hogy az ellátást a cegédi pénztártól igényelte, egyidejűleg nyilatkozott arról, hogy 1999. szeptembertől egyedülálló.
A nevelési ellátásra vonatkozó igénybejelentés a ceglédi pénztárhoz 1999. november 18-án érkezett meg, melyben panaszos nyilatkozott egyedülállóságáról, valamint névváltozást jelentett be. 1999. november 29-én beadta a gyermekekre vonatkozó iskolalátogatási igazolásokat is.
Az okmányok birtokában a ceglédi pénztár a hiányzó nevelési ellátás folytatólagos igénylésére jogosító igazolványt megkérte hivatalból a Borsod-Abaúj-Zemplén Megyei Pénztártól, amely 1999. december 14-én érkezett meg. A Borsod-Abaúj-Zemplén Megyei Pénztár egyidejűleg igazolta azt is, hogy egy gyermek után 1999. novemberig, egy gyermek után - tisztázatlan adatok miatt - 1999. szeptemberig folyósított ellátást.
Az adatok birtokában a ceglédi pénztár 2000. január 12-én ellátási különbözetként kiutalt 14000 Ft-ot panaszos címére, figyelemmel az iskolalátogatási igazolás mellett az egyedülállóság tényére. Tekintettel azonban arra, hogy a Borsod-Abaúj-Zemplén Megyei Pénztár a 2000. január 10-ei értesítése szerint egy gyermek után - egyedülállóság címén - szintén kiutalt 1999. október és november hónapra 1400 Ft különbözetet, ezen összegről visszafizetésre kötelező határozat kibocsátására került sor.
	A családok támogatásáról szóló 1998. évi LXXXIV. törvény 33. § (1) bekezdése szerint a családtámogatási ellátás iránti igényt írásban kell előterjeszteni. Egyidejűleg az igényhez csatolni kell az elbíráláshoz szükséges tények, adatok igazolását. A ceglédi pénztár csak a fentiek birtokában tudta az ellátást megállapítani és folyósítását megkezdeni.
	A vizsgálat eredményeként megállapítom, hogy mind a Borsod-Abaúj-Zemplén Megyei, mind a Fővárosi és Pest Megyei Egészségbiztosítási Pénztár Ceglédi Kirendeltsége jogszerűen járt el, amikor a nevelési ellátást az igény benyújtását követően, illetőleg a jogosultságot megalapozó igazolások beérkezését követően állapította meg, illetőleg utalta ki a fent részletezett okok miatt elmaradt ellátással együtt, és bocsátotta ki a jogtalanul kiutalt 1400 Ft-ról szóló fizetési meghagyást.
	Megállapítom, hogy az Alkotmány 2. §-ában deklarált jogállamiságból fakadó tisztességes eljáráshoz való joggal összefüggésben tehát nem okozott visszásságot az országos Egészségbiztosítási Pénztár Ceglédi Kirendeltségének eljárása.
	A vizsgálatot lezártnak tekintem.

Budapest, 2000. november 8.

Gönczöl Katalin